કૃષ્ણા કુમારીનો જન્મ પાકિસ્તાન સ્થિત સિંધ પ્રાંતના નગર પારકર વિસ્તારમાં આવેલા ઉમરકોટ જિલ્લાના એક નાનકડા ગામમાં થયો હતો. બાળપણથી જ સંઘર્ષ જોયો. માતા-પિતા વેઠિયા મજૂર હતાં. આ વિસ્તારના એક માથાભારે જમીનદારે કૃષ્ણ કુમારીના પરિવારને પૂરા ત્રણ વર્ષ સુધી ગુલામની જેમ પોતાના ઇલાકામાં કેદ રાખ્યાં હતા. એમનાં જેવાં અનેક મજૂર પરિવારો પણ ત્યાં હતાં. આખો દિવસ જમીનદારના ખેતરમાં કામ કરવાનું. તેના બદલામાં બે ટંક ખાવાનું મળતું. બસ એટલું જ. મજૂર કામ ના કરે તો તેને ફટકારવામાં આવતો. એ બધાને ખેતરની અંદર જ એક વસાહતમાં રાખવામાં આવતા. સવારથી સાંજ સુધી એ બધાએ મજૂરી જ કરવાની. બહાર જવાની મનાઈ હતી. કોઇ વેતન અપાતું નહીં.